
Ciolacu, ghiocel în faţa Vestului: „Nu ieșim cu niciun milimetru din 
coordonatele stabilite cu Comisia Europeană” 


sursa foto: Facebook/Guvernul României 


Premierul Marcel Ciolacu a declarat, marți, 27 februarie, la AmCham CEO 
Business Forum, că „investiţiile nu se pot face doar pe vorbe” și că sunt 
necesare garanţii ferme. Și a anunţat că Guvernul nu va crește taxele. „Nu ieșim 
cu niciun milimetru din coordonatele financiare stabilite împreună cu Comisia 
Europeană în PNRR”, spune Ciolacu. 


„Am venit astăzi în fața dumneavoastră alături de unii dintre cei mai importanţi miniștri ai 
Guvernului României, de la ambele partide politice care reprezintă astăzi coaliția, fiindcă 
avem un obiectiv comun: să stabilim ce avem de făcut împreună pentru ca firmele 
dumneavoastră să aibă un profit cât mai mare în acest an și în viitor. 


Dacă dumneavoastră câștigați mai bine în România, economia țării va avansa, iar statul 
va avea resurse să ducă mai multe fonduri (...) în primul rând în infrastructură, sănătate 
și educație”, a declarat Marcel Ciolacu încă din startul alocuţiunii susținute la eveniment. 


Referire la cinci obiective de investiţii strategice 


„Încep prin a vă propune să dezvoltăm împreună cinci obiective de investiții strategice și 
mecanismele de finanţare cele mai adecvate. 


Noi, Guvernul României, venim cu reglementări, sperăm eficiente pentru facilitarea 
afacerilor, stimularea investiţiilor și crearea de noi locuri de muncă bine plătite. Adăugam 
investiții publice record din fonduri europene, buget și surse atrase, scheme de ajutor de 
stat, garanţii, granturi și alți stimuli economici. Dumneavoastră, investitorii americani, 
veniţi și participaţi, pe lângă know how și tehnologie, cu specialiști și investiţii private, cu 
inovare și potențial de export”, a transmis Ciolacu. 


Premierul a anunţat că a fost setat deja un etalon de investiţii publice de minim 7% din 
PIB care trebuie să reprezinte o medie și pentru următorii 4-5 ani. „Asta înseamnă că în 
perioada 2024-2028 putem investi în economie circa 700 miliarde lei din fonduri europene 
și de la bugetul de stat. 


România nu mai are timp de proiecte mici. Dinamica economică și provocările de 
securitate sunt atât de mari încât este nevoie pentru prima dată să ardem etape și să 
accelerăm proiecte majore. Corporaţii mari cu experiență solidă în spate sunt partenerii 
de care are nevoie România în acest moment. Nu doar că avem la îndemână banii 
necesari, avem și un nou cadru al parteneriatului public-privat pe baza căruia putem 
lansa asemenea proiecte”, a declarat Ciolacu. 


Premierul Ciolacu: Ridicăm, de această dată real, zeci de noi 
spitale 


„Cloud-ul guvernamental care este pilonul digitalizări administraţiei de stat este unul 
dintre cele mai relevante exemple. Însă nu este singurul. Ridicăm, de această dată real, 
zeci de noi spitale, avem nevoie de aparatură medicală de ultimă generaţie și de training 
pentru personalul medical. 


Avem șansa de a deveni un hub energetic regional, cu cel mai mare mix de producţie din 

zonă. Gazul din Marea Neagră, energia nucleară și eoliană, hidrogenul verde pot face din 

România chiar un nou El Dorado energetic al continentului. Sunt realități concrete pe care 
mă aștept să le transformăm împreună în proiecte de afaceri”, a mai afirmat Ciolacu. 


Șeful Guvernului: Nu vom mări taxele 


Șeful Executivului a adăugat că „evident, investiţiile nu se pot face doar pe vorbe” și că 
este nevoie „de garanţii ferme și de predictibilitate”. „De aceea, vin astăzi în faţa 
dumneavoastră cu o dublă garanţie, atât fiscal-bugetară, cât și de ordin politic. 
Nu este pentru prima oară când o spun: nu vom mări taxele. 


Nu ieșim cu niciun milimetru din coordonatele financiare stabilite împreună cu 
Comisia Europeană în PNRR. Nu ne abatem vreo secundă de la traiectoria setată 


pentru aderarea la Organizaţia pentru Cooperare și Dezvoltare Economică”, a mai 
declarat Ciolacu. 


Ciolacu: La finalul acestui calendar electoral, România va 
respinge demagogia 


Șeful Guvernului a mai ales să precizeze că pentru a nu periclita atingerea acestui dublu 
obiectiv național strategic, finalizarea PNRR și aderarea la OCDE, „am luat și săptămâna 
trecută o decizie politică esenţială alături de partenerii de guvernare”. „Simplificarea 
calendarului electoral prin comasarea alegerilor și devansarea scrutinului prezidențial dă 
României șansa de a-și proteja viitorul economic și a-și continua marile proiecte de 
investiții. 


Astfel, în loc de adversitatea electorală, mai ales într-un an cu toate rândurile de alegeri 
am ales stabilitatea socială. Iar garanţia pe care v-o ofer ca premier și lider de partid este 
că, la finalul acestui calendar electoral, România va respinge demagogia și populismul. 
România va avea și dincolo de 2024 o guvernare solidă, alcătuită pe aceleași coordonate 
democratice. O guvernare în care investitorii străini își pot derula proiecte într-un climat 


de concurenţă reală, luptă contra evaziunii și mai puţină birocrație administrativă”, a mai 
declarat Ciolacu. 


„România poate deveni în următorii 4-5 ani una dintre marile 
forte economice ale continentului” 


Nu în ultimul rând, șeful Guvernului a făcut o promisiune. Sau, cum a numit-o, o 
„credință” a sa ca om politic și actual premier. 


„Am lăsat pentru final promisiunea. De fapt, este mai mult de o promisiune, este o 
credință a mea ca om politic și prim-ministru: dacă își păstrează stabilitatea politică și 
economică, România poate deveni în următorii 4-5 ani una dintre marile forte economice 
ale continentului. Nu este un vis, ci o proiecție bazată de traiectoria noastră economico- 
socială de la aderarea europeană încoace. Concluzia este că doar de noi depinde să 
putem arăta în viitor în acest fel: 


În 4 ani România să aibă un PIB de circa 500 miliarde euro, de la 300 miliarde euro în 
2023; 


România poate avea un salariu mediu brut de 2.000 euro pe lună și un salariu minim brut 
de 1.200 euro pe lună. Acolo ne va duce, de altfel, în mod natural, aplicarea principiului 
UE privind salariul minim european; 


În al treilea rând, trebuie să întoarcem în economie în total prin scheme de sprijin, ajutor 
de stat, granturi, stimuli și garanţii, între 8 și 10% din PIB. Cu adevărat, aici, va trebui să 
mai lucrăm cu domnul ministru al finanţelor împreună cu domnul ministru al economiei; 


În al patrulea rând, să atragem investiții străine directe cumulate de 40 miliarde euro; 
Și nu în ultimul rând, să devenim cea mai puternică economie din Europa Centrală și de 


Est depășind Polonia la indicatorii privind convergenţa economică”, a afirmat Marcel 
Ciolacu marți, 27 februarie. 

